**პროექტი**

**საქართველოს მთავრობის**

**დადგენილება N**

**2020 წლის ----- ----------**

 **ქ. თბილისი**

**სასწავლო საწარმოს სტატუსის მოპოვების წესისა და პირობების**

 **დამტკიცების შესახებ**

**მუხლი 1.**

,,პროფესიული განათლების შესახებ“ საქართველოს კანონის 21-ე მუხლის ,,ე“ ქვეპუნქტის შესაბამისად დამტკიცდეს თანდართული “სასწავლო საწარმოს სტატუსის მოპოვების წესი და პირობები”.

**მუხლი 2.**

დადგენილება ამოქმედდეს გამოქვეყნებისთანავე.

 **პრემიერ - მინისტრი გიორგი გახარია**

**სასწავლო საწარმოს სტატუსის მოპოვების წესი და პირობები**

**თავი I**

**ზოგადი დებულებები**

**მუხლი 1. რეგულირების სფერო**

სასწავლო საწარმოს სტატუსის მოპოვების წესი და პირობები (შემდგომში - წესი) ადგენს იმ მოთხოვნებს და პროცედურას, რომლის დაკმაყოფილება და შესრულება აუცილებელია სასწავლო საწარმოს სტატუსის მოსაპოვებლად.

**მუხლი 2. ტერმინთა განმარტება**

ამ წესის მიზნებისთვის მასში გამოყენებულ ტერმინებს აქვთ შემდეგი მნიშვნელობა:

ა) დარგობრივი უნარების ორგანიზაცია - იურიდიული პირი, რომელიც „პროფესიული საგანმანათლებლო პროგრამის/მოკლე ციკლის საგანმანათლებლო პროგრამის/პროფესიული მომზადების პროგრამის/პროფესიული გადამზადების პროგრამის სამუშაოზე დაფუძნებული სწავლების ფორმით განხორციელების წესისა და პირობების დამტკიცების შესახებ“ საქართველოს მთავრობის დადგენილების შესაბამისად,მაკოორდინირებელი უწყების მიერ მინიჭებული უფლებამოსილების საფუძველზე, მოიპოვებს დარგობრივი უნარების ორგანიზაციის სტატუსს და ახორციელებს ამ წესით განსაზღვრულ უფლებამოსილებებს;

ბ) საგანმანათლებლო დაწესებულება - საბაზო და საშუალო პროფესიული საგანმანათლებლო პროგრამის განხორციელებაზე უფლებამოსილი ზოგადსაგანმანათლებლო დაწესებულება, ყველა სახის პროფესიული საგანმანათლებლო პროგრამის/მოკლე ციკლის საგანმანათლებლო პროგრამის (შემდგომში - პროგრამა) განხორციელებაზე უფლებამოსილი კოლეჯი და უმაღლესი საგანმანათლებლო დაწესებულება;

გ) სერტიფიკატი - ამონაბეჭდი სასწავლო საწარმოების რეესტრიდან, სადაც მითითებულია სასწავლო საწარმოს სტატუსის მოქმედების ვადა და იმ კვალიფიკაციის სახელწოდება, რომლის მინიჭებაც ხდება სასწავლო საწარმოს თანამონაწილეობით განხორციელებული პროგრამის დასრულების შემდეგ და რომელიც ადასტურებს სასწავლო საწარმოს შესაბამისობას დადგენილ მოთხოვნებთან;

დ) სერტიფიცირება - სასწავლო საწარმოს სტატუსის მოსაპოვებლად დადგენილ მოთხოვნებთან შესაბამისობის შემოწმება;

ე) სასწავლო საწარმოების რეესტრი - მაკოორდინირებელი უწყების მიერ ადმინისტრირებული ელექტრონული ბაზა, რომელშიც რეგისტრირებულია ამ წესის შესაბამისად სერტიფიცირებული ყველა სასწავლო საწარმო და რომლის საშუალებითაც გაიცემა სერტიფიკატი.

**მუხლი 3. სასწავლო საწარმოს სტატუსის მოპოვების მიზანი**

სასწავლო საწარმოს სტატუსის მოპოვების მიზანს წარმოადგენს ფორმალური განათლების ფარგლებში, დუალური სწავლებისას საგანმანათლებლო დაწესებულებასთან ერთად პროგრამის თანაგანხორციელება.

**თავი II**

**სასწავლო საწარმოს სტატუსის მოსაპოვებლად დადგენილი სტანდარტები**

**მუხლი 4**.**სასწავლო საწარმოს სტატუსის მოპოვების** **სტანდარტები**

1. ამ წესის დანართით განსაზღვრული სასწავლო საწარმოს სტატუსის მოპოვების სტანდარტები (შემდგომში – სტანდარტები) ადგენს მოთხოვნებს, რომლებსაც პროგრამის დუალური სწავლებით განხორციელების მიზნებისთვის უნდა აკმაყოფილებდეს ამ წესის მე-5 მუხლის პირველი პუნქტით განსაზღვრული პირი.

2. შესაბამისი დარგობრივი უნარების ორგანიზაცია უფლებამოსილია დაადგინოს დამატებითი დარგობრივი კრიტერიუმები, რომელთა დაკმაყოფილებაც ამ წესის დანართით განსაზღვრულ სტანდარტებთან ერთად აუცილებელია სასწავლო საწარმოს სტატუსის მოსაპოვებლად და პროგრამის, საგანმანათლებლო დაწესებულებასთან ერთად, დუალური სწავლების განსახორციელებლად.

**თავი III**

**სასწავლო საწარმოს სტატუსის მოპოვების წესი**

**მუხლი 5. სასწავლო საწარმოს სტატუსის მოპოვების უფლებამოსილების მქონე სუბიექტები**

1.სასწავლო საწარმოს სტატუსის მოპოვების უფლება აქვს მეწარმე სუბიექტს/იურიდიულ პირს ან საქართველოს კანონმდებლობით დადგენილი წესის შესაბამისად მიკრო/მცირე ბიზნესის სტატუსის/ფიქსირებული გადასახადის გადამხდელის სტატუსის მქონე პირს.

2. ამ მუხლის პირველი პუნქტით განსაზღვრულ პირს სასწავლო საწარმოს სტატუსის მოპოვება შეუძლია როგორც დამოუკიდებლად, ასევე სხვა პირთან ერთობლივად.

3. სასწავლო საწარმოს სტატუსის ერთობლივად მოპოვების უფლება აქვს ამ მუხლის პირველი პუნქტით განსაზღვრულ არაუმეტეს სამ სუბიექტს, რომლებიც ქმნიან კონსორციუმს. ამ წესის მიზნებისთვის კონსორციუმი გულისხმობს ამ მუხლის პირველი პუნქტით განსაზღვრული პირების არაფორმალურ ერთიანობას, რომლის ფარგლებში აღნიშნული პირები ახდენენ აქტივობების კოორდინაციას საერთო მიზნის განსახორციელებლად.

4. სასწავლო საწარმოს სტატუსის ერთობლივად მოპოვების შემთხვევაში, კონსორციუმში გაერთიანებული თითოეული პირი მოიხსენიება სასწავლო საწარმოდ, თუმცა მათ უფლება აქვთ მხოლოდ ერთობლივად განახორციელონ შესაბამისი პროგრამები.

5. სასწავლო საწარმოს სტატუსის ერთობლივად მოპოვების ფაქტის მიუხედავად, კონსორციუში გაერთიანებული თითოეული პირი უფლებამოსილია დამოუკიდებლადაც მოიპოვოს სასწავლო საწარმოს სტატუსი.

**მუხლი 6. სასწავლო საწარმოს სტატუსის მოპოვების პროცესი**

1. სასწავლო საწარმოს სტატუსის მოპოვების პროცესი მოიცავს შემდეგ ეტაპებს:

ა) ამ წესის მე-5 მუხლის პირველი პუნქტით განსაზღვრული პირის მიერ დამოუკიდებლად ან ამ პირების მიერ ერთობლივად ელექტრონული განაცხადის გაკეთება სასწავლო საწარმოს სტატუსის მოპოვების მიზნით (შემდგომში - დაინტერესებული საწარმო);

ბ) შესაბამისი დარგობრივი უნარების ორგანიზაციის მიერ დაინტერესებული საწარმოს მიერ გაკეთებული ელექტრონული განაცხადის განხილვა;

გ) შესაბამისი დარგობრივი უნარების ორგანიზაციის მიერ დაინტერესებული საწარმოს ამ წესითა და მის საფუძველზე დადგენილ მოთხოვნებთან შესაბამისობის შემოწმება;

დ) დასკვნის პროექტის მომზადება და ზეპირი მოსმენის გამართვა;

ე) გადაწყვეტილების მიღება;

ვ) მაკოორდინირებელი უწყების მიერ სასწავლო საწარმოს რეგისტრაცია ელექტრონულ რეესტრში.

2. სასწავლო საწარმოს სტატუსის მოპოვების შესახებ საბოლოო გადაწყვეტილება მიიღება განაცხადის წარდგენიდან არაუმეტეს 90 კალენდარული დღის ვადაში.

**მუხლი 7. განაცხადის წარდგენა და განხილვა**

1. დაინტერესებული საწარმო, სასწავლო საწარმოს სტატუსის მოპოვების მიზნით მიმართავს შესაბამის დარგობრივი უნარების ორგანიზაციას და აკეთებს ელექტრონულ განაცხადს ელექტრონული სისტემის მეშვეობით, რომლის შექმნის, მართვისა და ადმინისტრირების წესი მტკიცდება მაკოორდინირებელი უწყების ინდივიდუალური ადმინისტრაციულ-სამართლებრივი აქტით.

2. განაცხადი უნდა შეიცავდეს:

ა) დაინტერესებული საწარმოს სახელწოდებას, სამართლებრივ ფორმას და საიდენტიფიკაციო კოდს;

ბ) დაინტერესებული საწარმოს მისამართს (იურიდიული და ფაქტობრივი) და საკონტაქტო ინფორმაციას (ტელეფონის ნომერი და ელ. ფოსტის მისამართი);

გ) დაინტერესებული საწარმოს საქმიანობის სფეროს;

დ) „ეროვნული კვალიფიკაციების ჩარჩოსა და სწავლის სფეროების კლასიფიკატორის დამტკიცების შესახებ“ საქართველოს განათლების, მეცნიერების, კულტურისა და სპორტის მინისტრის 2019 წლის 10 აპრილის №69/ნ ბრძანებით დამტკიცებული „სწავლის სფეროების კლასიფიკატორით“ (შემდგომში − „სწავლის სფეროების კლასიფიკატორი“) გათვალისწინებულ დეტალურ სფეროს (პროფესიული განათლების სწავლის სფეროები), რომელში შემავალი პროგრამების განხორციელების პროცესში ჩართვის მზადყოფნასაც გამოთქვამს დაინტერესებული საწარმო;

თ) მაკოორდინირებელი უწყების ინდივიდუალური ადმინისტრაციულ-სამართლებრივი აქტით განსაზღვრულ სხვა ინფორმაციას.

3. დაინტერესებული საწარმოს მიერ წარდგენილ განაცხადს უნდა დაერთოს შემდეგი დოკუმენტები:

ა) დოკუმენტი, რომელიც ადასტურებს, რომ დაინტერესებულ საწარმოს აქვს სწავლებისათვის საჭირო შესაბამისი ინფრასტრუქტურა და მატერიალური რესურსი;

ბ) დოკუმენტი, რომელიც ადასტურებს, რომ დაინტერესებულ საწარმოს ჰყავს სწავლებისათვის საჭირო შესაბამისი ადამიანური რესურსი;

დ) დოკუმენტი, რომელიც ადასტურებს, რომ დაინტერესებულ საწარმოს მიმართ არ მიმდინარეობს გაკოტრების/ლიკვიდაციის საქმისწარმოება.

4. განაცხადს უნდა დაერთოს დარგობრივი უნარების ორგანიზაციის მიერ განაცხადის განხილვის საფასურის გადახდის დამადასტურებელი დოკუმენტი. საფასურის ოდენობას და მისი გადახდის წესს მაკოორდინირებელი უწყების წარდგინების საფუძველზე, განსაზღვრავს საქართველოს მთავრობა. ეკონომიკური საქმიანობის ან/და დასაქმების სფეროების მიხედვით შესაძლებელია დადგინდეს საფასურის სხვადასხვა ოდენობები.

5. შესაბამისი დარგობრივი უნარების ორგანიზაცია განაცხადის წარდგენიდან 3 სამუშაო დღის ვადაში ამოწმებს განაცხადისა და მასზე თანდართული დოკუმენტაციის შესაბამისობას ამ მუხლის მე-2 და მე-3 პუნქტებით დადგენილ მოთხოვნებთან. შეუსაბამობის შემთხვევაში, შესაბამისი დარგობრივი უნარების ორგანიზაცია დაინტერესებულ საწარმოს ხარვეზის გამოსასწორებლად განუსაზღვრავს არანაკლებ 5 და არა უმეტეს 15 სამუშაო დღის ვადას. ამ წესის მე-6 მუხლის მე-2 პუნქტით გათვალისწინებული ვადის დინება შეჩერებულად მიიჩნევა შესაბამისი დარგობრივი უნარების ორგანიზაციის მიერ დაინტერესებული საწარმოსთვის ხარვეზის გამოსასწორებლად განსაზღვრული ვადის განმავლობაში.

6. ამ მუხლის მე-5 პუნქტით დადგენილ ვადაში ხარვეზის გამოსწორების შემთხვევაში, დაინტერესებული საწარმოს განაცხადის განხილვა გრძელდება, ხოლო ამავე ვადაში ხარვეზის გამოუსწორებლობის შემთხვევაში, განაცხადი დარჩება განუხილველი, რის შესახებაც ეცნობება დაინტერესებულ საწარმოს.

**მუხლი 8. დაინტერესებული საწარმოს შესაბამისობის შემოწმება**

1. სასწავლო საწარმოს სტატუსის მოპოვების მიზნით დაინტერესებული საწარმოს შეფასებისა და გადაწყვეტილების მიღების წესს ადგენს შესაბამისი დარგობრივი უნარების ორგანიზაცია.

2. დაინტერესებული საწარმოს მიერ წარმოდგენილი განაცხადისა და დოკუმენტაციის შეფასებას ახორციელებს დარგობრივი უნარების ორგანიზაცია, რომელიც უფლებამოსილია, საქმის გარემოებების სრულყოფილად შესწავლის მიზნით მიიღოს გადაწყვეტილება ექსპერტის დაინტერესებულ საწარმოში ვიზიტის განხორციელების ან ექსპერტთა ჯგუფის შექმნისა და დაინტერესებულ საწარმოში ვიზიტის განხორციელების შესახებ. აღნიშნული გადაწყვეტილება ეგზავნება დაინტერესებულ საწარმოს.

3. დაინტერესებული საწარმო უფლებამოსილია, საქართველოს ზოგადი ადმინისტრაციული კოდექსით დადგენილი წესის შესაბამისად, დარგობრივი უნარების ორგანიზაციაში წარადგინოს დასაბუთებული განაცხადი ვიზიტის განმახორციელებელი ექსპერტ(ებ)ის აცილების შესახებ.

4. ექსპერტთა შერჩევის, საქმიანობისა და ექსპერტის სტატუსის შეწყვეტის წესი მტკიცდება დარგობრივი უნარების ორგანიზაციის მიერ. გარდა ექსპერტის სტატუსის მქონე პირისა, დარგობრივი უნარების ორგანიზაცია უფლებამოსილია, ექსპერტად მიიწვიოს შესაბამისი დარგის სხვა სპეციალისტები.

 **მუხლი 9. ზეპირი მოსმენა და დასკვნის მომზადება**

1. დაინტერესებული საწარმოს მიერ წარდგენილი განაცხადისა და დოკუმენტაციის შესწავლის, ასევე დაინტერესებულ საწარმოში განხორციელებული ვიზიტის (ასეთის არსებობის შემთხვევაში) შედეგების გათვალისწინებით, დარგობრივი უნარების ორგანიზაცია უზრუნველყოფს სტანდარტებთან შესაბამისობის შესახებ დასკვნის პროექტის მომზადებას, რომელიც ელექტრონული სისტემის მეშვეობით ხელმისაწვდომია დაინტერესებული საწარმოსთვის.

2. დასკვნის ფორმა მტკიცდება მაკოორდინირებელი უწყების ინდივიდუალური ადმინისტრაციულ-სამართლებრივი აქტით.

3. დასკვნის პროექტის მომზადების შემდგომ, დარგობრივი უნარების ორგანიზაცია უზრუნველყოფს ზეპირი მოსმენის სხდომის ჩატარებას, რომლის შესახებ დაინტერესებულ საწარმოს ეცნობება ზეპირი მოსმენის გამართვამდე არანაკლებ 7 კალენდარული დღით ადრე.

4. ზეპირი მოსმენის სხდომის ჩატარების წესს ადგენს შესაბამისი დარგობრივი უნარების ორგანიზაცია.

5. ზეპირი მოსმენის სხდომა საჯაროა. დაინტერესებული საწარმოს წარმომადგენლები, ასევე ვიზიტის განმახორციელებელი ექსპერტები უფლებამოსილნი არიან მონაწილეობა მიიღონ ზეპირ მოსმენაში.

**მუხლი 10. დარგობრივი უნარების ორგანიზაციის გადაწყვეტილებები**

1. დარგობრივი უნარების ორგანიზაცია უფლებამოსილია მიიღოს ერთ -ერთი შემდეგი გადაწყვეტილება:

ა) დაინტერესებული საწარმოსთვის სასწავლო საწარმოს სტატუსის მინიჭების შესახებ;

ბ) დაინტერესებული საწარმოსთვის სასწავლო საწარმოს სტატუსის მინიჭებაზე უარის თქმის შესახებ;

გ) სასწავლო საწარმოს სტატუსის გაუქმების შესახებ.

2. დაინტერესებული საწარმოს მიერ სასწავლო საწარმოს სტატუსის მოპოვების მიზნით წარმოდგენილი დოკუმენტაციის შესწავლის, განხორციელებული ვიზიტის შედეგების, დასკვნის პროექტისა და ზეპირი მოსმენის გამართვის შედეგების საფუძველზე დარგობრივი უნარების ორგანიზაცია იღებს გადაწყვეტილებას სასწავლო საწარმოს სტატუსის მინიჭების (სერტიფიცირების) ან მის მინიჭებაზე უარის თქმის შესახებ.

3. თუ დაინტერესებული საწარმო ვერ აკმაყოფილებს სტანდარტებით გათვალისწინებულ რომელიმე მოთხოვნას და დარგობრივი უნარების ორგანიზაცია მიიჩნევს, რომ ხარვეზის გამოსწორება შესაძლებელია, დარგობრივი უნარების ორგანიზაცია უფლებამოსილია დაინტერესებულ საწარმოს განუსაზღვროს ვადა ხარვეზის გამოსასწორებლად არა უმეტეს 1 თვისა. ამ წესის მე-6 მუხლის მე-2 პუნქტით განსაზღვრული ვადის დინება შეჩერებულად მიიჩნევა დარგობრივი უნარების ორგანიზაციის მიერ დაინტერესებული საწარმოსთვის ხარვეზის გამოსასწორებლად განსაზღვრული ვადის განმავლობაში. ხარვეზის გამოსასწორებლად განსაზღვრული ვადის გასვლის შემდეგ დარგობრივი უნარების ორგანიზაცია იღებს ამ მუხლის პირველი პუნქტის „ა“ ან „ბ“ ქვეპუნქტებით  განსაზღვრულ ერთ-ერთ გადაწყვეტილებას.

4. დაინტერესებულ საწარმოს სასწავლო საწარმოს სტატუსი ენიჭება „სწავლის სფეროების კლასიფიკატორი“-თ გათვალისწინებულ კონკრეტულ დეტალურ სფეროში (პროფესიული განათლების სწავლის სფეროები) შემავალი ნებისმიერი პროგრამის თანაგანხორციელების მიზნით.

5. სასწავლო საწარმოს სტატუსი ენიჭება 6 წლის ვადით.

6. დარგობრივი უნარების ორგანიზაცია ამ მუხლის პირველი პუნქტის „ა“ და „გ“ ქვეპუნქტებით განსაზღვრული გადაწყვეტილების მიღებიდან 1 სამუშაო დღის ვადაში  უზრუნველყოფს გადაწყვეტილების მაკოორდინირებელი უწყებისთვის გადაგზავნას.

**მუხლი 11. სასწავლო საწარმოების რეესტრი და სასწავლო საწარმოს მიერ პროგრამის თანაგანხორციელების უფლების მოპოვება**

1. მაკოორდინირებელი უწყება უზრუნველყოფს დარგობრივი უნარების ორგანიზაციის გადაწყვეტილებებში მითითებული ინფორმაციის სასწავლო საწარმოების რეესტრში ასახვას, მათ შორის სასწავლო საწარმოს რეგისტრაციას და რეგისტრირებული სასწავლო საწარმოსთვის აღნიშნული სტატუსის გაუქმების თაობაზე ინფორმაციის ასახვას. სასწავლო საწარმოების რეესტრში რეგისტრაციის წესი და პირობები განისაზღვრება მაკოორდინირებელი უწყების ინდივიდუალური ადმინისტრაციულ-სამართლებრივი აქტით.

2. სასწავლო საწარმოების რეესტრში რეგისტრაციისთანავე, ამავე რეესტრში გენერირდება შესაბამისი სერტიფიკატი.

3. სასწავლო საწარმო, დარგობრივი უნარების ორგანიზაციის შესაბამის გადაწყვეტილებაში მითითებულ, „სწავლის სფეროების კლასიფიკატორი“-თ გათვალისწინებულ დეტალურ სფეროში (პროფესიული განათლების სწავლის სფეროები) შემავალი პროგრამების თანაგანხორციელების უფლებას მოიპოვებს სასწავლო საწარმოების რეესტრში რეგისტრაციის დღიდან.

4. სასწავლო საწარმო, „სწავლის სფეროების კლასიფიკატორი“-თ გათვალისწინებული დეტალურ სფეროში (პროფესიული განათლების სწავლის სფეროები) შემავალი პროგრამების თანაგანხორციელების უფლებას კარგავს დარგობრივი უნარების ორგანიზაციის შესაბამის გადაწყვეტილებაში მითითებული თარიღიდან.

5. სასწავლო საწარმოების რეესტრი საჯარო და ხელმისაწვდომი უნდა იყოს ნებისმიერი პირისთვის.

6. სასწავლო საწარმო პროგრამის თანაგანხორციელების უფლებამოსილებას მოიპოვებს სასწავლო საწარმოების რეესტრში რეგისტრაციის დღიდან.

**თავი IV**

**სასწავლო საწარმოს სტატუსის პირობების შესრულების თაობაზე ანგარიშგება და მონიტორინგი**

**მუხლი 12. სტანდარტების შესრულების თაობაზე ანგარიშგება და ინფორმირების ვალდებულება**

1. სასწავლო საწარმო ვალდებულია შესაბამის დარგობრივი უნარების ორგანიზაციას არანაკლებ წელიწადში ერთხელ წარუდგინოს სტანდარტების შესრულების ანგარიში. ანგარიშის   წარდგენის ვადები, ფორმა და მისი წარდგენის წესი განისაზღვრება მაკოორდინირებელი უწყების ინდივიდუალური ადმინისტრაციულ-სამართლებრივი აქტით.

2. დაინტერესებული საწარმო/სასწავლო საწარმო ვალდებულია დარგობრივი უნარების ორგანიზაციას მიაწოდოს მისი ფუნქციების განსახორციელებლად საჭირო ინფორმაცია/დოკუმენტაცია.

**მუხლი 13. სტანდარტების შესრულებისა და პროგრამის განხორციელების მონიტორინგი**

1. შესაბამისი დარგობრივი უნარების ორგანიზაცია უფლებამოსილია, შეამოწმოს სასაწავლო საწარმოს მიერ სტანდარტების შესრულება და პროგრამის განხორციელების პროცესი.

2. მონიტორინგის მიზნით, დარგობრივი უნარების ორგანიზაცია უფლებამოსილია, სასწავლო საწარმოსგან გამოითხოვოს შესაბამისი დოკუმენტაცია/ინფორმაცია და/ან მიიღოს გადაწყვეტილება ექსპერტის მიერ მონიტორინგის ვიზიტის განხორციელების ან ექსპერტთა ჯგუფის შექმნის და აღნიშნული ჯგუფის მიერ მონიტორინგის ვიზიტის განხორციელების შესახებ. დარგობრივი უნარების ორგანიზაცია უფლებამოსილია, ექსპერტს/ექსპერტთა ჯგუფს მონიტორინგის ვიზიტის განხორციელების გარეშე დაავალოს დოკუმენტაციის შესწავლა. დარგობრივი უნარების ორგანიზაციის გადაწყვეტილება მონიტორინგის ვიზიტის შესახებ სასწავლო საწარმოს წარედგინება უშუალოდ ვიზიტის დროს.

3. სასწავლო საწარმოს მონიტორინგის შედეგად, თუ გამოვლინდა, რომ დარღვეულია სტანდარტების რომელიმე მოთხოვნა, დარგობრივი უნარების ორგანიზაცია უფლებამოსილია, მონიტორინგის ფარგლებში მომზადებული დასკვნის საფუძველზე, მიიღოს გადაწყვეტილება სასწავლო საწარმოს სტატუსის გაუქმების შესახებ ან სასწავლო საწარმოს ხარვეზის გამოსასწორებლად განუსაზღვროს არა უმეტეს 30 კალენდარული დღის ვადა, გარდა იმ შემთხვევისა, თუ აშკარაა, რომ ამას შედეგი არ მოჰყვება. მონიტორინგის დასკვნა, ელექტრონული სისტემის მეშვეობით, ხელმისაწვდომია სასწავლო საწარმოსთვის.

4. მონიტორინგის პროცესი უნდა დასრულდეს არაუმეტეს 60 კალენდარული დღის ვადაში. ვადის დინება შეჩერებულად მიიჩნევა ხარვეზის გამოსასწორებლად განსაზღვრული ვადის განმავლობაში.

7. სასწავლო საწარმოს სერტიფიკატი გაუუქმდება, თუ ვეღარ აკმაყოფილებს დადგენილი სტანდარტებით განსაზღვრულ რომელიმე მოთხოვნას.

**თავი V**

**გარდამავალი დებულებები**

**მუხლი 14. გარდამავალი დებულებები**

1. მაკოორდინირებელმა უწყებამ ამ წესით გათვალისწინებული ელექტრონული სისტემის შექმნა უზრუნველყოს ამ დადგენილების ძალაში შესვლიდან არაუგვიანეს ------------------------------- ვადაში.

2. ელექტრონული სისტემის შექმნამდე ამ წესით გათვალისწინებული საქმისწარმოება ხორციელდება მატერიალური სახით.

3. მაკოორდინირებელმა უწყებამ და დარგობრივი უნარების ორგანიზაციამ ამ წესით განსაზღვრული სამართლებრივი აქტების გამოცემა უზრუნველყოს ამ დადგენილების ძალაში შესვლიდან არაუგვიანეს ------------------------------- ვადაში.

**დანართი**

**სასწავლო საწარმოს სტატუსის მოპოვების** **სტანდარტები**

|  |
| --- |
| **1. სასწავლო პროცესის განხორციელებისთვის საჭირო ადამიანური რესურსი** |
| **სტანდარტის აღწერა** | **შეფასების კრიტერიუმი** | **ინდიკატორი/მტკიცებულებები** |
| დაინტერესებული საწარმოს ადამიანური რესურსი შესაბამისობაშია „სწავლის სფეროების კლასიფიკატორი“-თ გათვალისწინებული დეტალური სფეროთი (პროფესიული განათლების სწავლის სფეროები) გათვალისწინებული კვალიფიკაციების შესაბამის ცოდნასთან, უნარებთან, კომპეტენციებთან | - დაინტერესებულ საწარმოს ჰყავს დეტალური სფეროთი გათვალისწინებული კვალიფიკაციების შესაბამისი ცოდნის, უნარების, კომპეტენციების შესაბამისი ადამიანური რესურსი;- უნდა ჰქონდეს ხარისხის კონტროლის მართვის სისტემა;- სასწავლო პროცესის განმახორციელებელ ადამიანურ რესურსს გავლილი უნდა ჰქონდეს ან უნდა აკმაყოფილებდეს ინსტრუქტორთა შესაძლებლობების გაძლიერების ტრენინგზე დაშვების წინაპირობებს;- დაინტერესებული საწარმო ზრუნავს სასწავლო პროცესში ჩართული ადამიანური რესურსის პროფესიულ განვითარებაზე. | სასწავლო პროცესის განმახორციელებელი პირების შესაბამისი განათლებისა ან/და სამუშაო გამოცდილების დამადასტურებელი დოკუმენტაცია;ხარისხის უზრუნველყოფის შიდა სისტემის აღმწერი რეგულაციები, ხარისხის უხრუნველყოფის სამოქმედო გეგმა, ხარისხის უზრუნველყოფის სისტემის ფუნქციონირების დამადასტურებელი დოკუმენტები/აქტივობები;შესაბამისი ტრენინგის გავლის დამადასტურებელი დოკუმენტაცია ან დოკუმენტაცია, რომლითაც დასტურდება ტრენინგზე დაშვების წინაპირობების დაკმაყოფილება;შესაბამისი პირების პროფესიული განვითარების დამადასტურებელი დოკუმენტაცია (სერტიფიკატები, დიპლომები, პროფესიული გადამზადების ცნობები და სხვა). |
| **2. სასწავლო პროცესის განხორციელებისთვის საჭირო მატერიალური რესურსი** |
| **სტანდარტის აღწერა** | **შეფასების კრიტერიუმი** | **ინდიკატორი/მტკიცებულებები** |
| დაინტერესებული საწარმოს მატერიალური რესურსი უზრუნველყოფს სასწავლო პროცესის განხორციელებას. | დაინტერესებულ საწარმოს საკუთრებაში/სარგებლობაში აქვს შესაბამისი ინფრასტრუქტურა, ტექნიკური და მატერიალური აღჭურვილობა, რაც აუცილებელია სასწავლო პროცესის განსახორციელებლად. | მატერიალური რესურსის ფლობის/სარგებლობის უფლების შესახებ დოკუმენტაცია/ვიზუალური დათვალიერების შედეგები. |
| **3. სასწავლო პროცესის ადმინისტრირება** |
| **სტანდარტის აღწერა** | **შეფასების კრიტერიუმი** | **ინდიკატორი/მტკიცებულებები** |
| დაინტერესებული საწარმო უზრუნველყოფს სასწავლო პროცესის მდგრად და ეფექტურ ადმინისტრირებას. | - დაინტერესებულ საწარმოს გაცნობიერებული აქვს საკუთარი, როგორც საგანმანათლებლო მომსახურების მიმწოდებლის როლი და ადგილი შესაბამისი დარგის განვითარებაში, გაცნობიერებული აქვს სასწავლო პროცესში ჩართულობის მნიშვნელობა და პასუხისმგებლობა, ასევე უზრუნველყოფს პროგრამის განხორციელებას დადგენილი მოთხოვნების შესაბამისად;- დაინტერესებული საწარმო ფინანსური თვალსაზრისით სტაბილურია;- დაინტერესებულ საწარმოს აქვს მზაობა პროფესიული სტუდენტისთვის შრომის ანაზღაურების გადახდის შესახებ;- დაინტერესებულმა საწარმომ უნდა უზრუნველყოს კანონმდებლობით დადგენილი მოთხოვნების შესაბამისი სამუშაო გარემოს შექმნა, სასწავლო პროცესის მიმდინარეობა უსაფრთხო სასწავლო/სამუშაო გარემოში.- დაინტერესებული საწარმო უზრუნველყოფს ხელშეკრულების გაფორმებას, რომლის შესაბამისადაც აიღებს ვალდებულებას, რომ არაკეთილსინდისიერად არ გამოიყენებს პროფესიული სტუდენტის დროს. ამასთან, მუშაობის/სწავლების პროცესს წარმართავს ღია და გამჭირვალე პროცედურებით. | იდენტიფიცირებული უნდა იყოს დაინტერესებული საწარმოს წარმომადგენელი, რომელიც კურირებს და პასუხისმგებელია სამუშაოზე დაფუძნებული სწავლების საკითხებზე, მას უნდა ჰქონდეს ნათლად ჩამოყალიბებული უფლება-მოვალეობები; ინტერვიუს შედეგები/სხვა დოკუმენტური მტკიცებულებადაინტერესებული საწარმოს მიმართ არ მიმდინარეობს გაკოტრების/ლიკვიდაციის საქმიასწარმოება;დოკუმენტური მტკიცებულება (ხელშეკრულებების ნიმუშები);კანონმდებლობით დადგენილ შრომის უსაფრთხოების მოთხოვნებთან შესაბამისობის დოკუმენტური მტკიცებულებებიდოკუმენტური მტკიცებულებები (ხელშეკრულებების ნიმუშები და სხვა). |

**განმარტებითი ბარათი**

**„სასწავლო საწარმოს სტატუსის მოპოვების წესისა და პირობების**

 **დამტკიცების შესახებ“ საქართველოს მთავრობის დადგენილების პროექტთან დაკავშირებით**

**ინფორმაცია დადგენილების პროექტთან დაკავშირებით**

წარმოდგენილი დადგენილების პროექტი შემუშავებულია ,,პროფესიული განათლების შესახებ“ საქართველოს კანონის 21-ე მუხლის ,,ე“ ქვეპუნქტით გათვალისწინებული ვალდებულების შესრულების მიზნით და ადგენს იმ მოთხოვნებს და პროცედურას, რომლის დაკმაყოფილება და შესრულება აუცილებელია სასწავლო საწარმოს სტატუსის მოსაპოვებლად.

,,პროფესიული განათლების შესახებ“ საქართველოს კანონით განსაზღვრულია, რომ სასწავლო საწარმო არის პირი, რომელმაც მოიპოვა პროფესიული საგანმანათლებლო პროგრამების/მოკლე ციკლის საგანმანათლებლო პროგრამების საგანმანათლებლო დაწესებულებასთან ერთად, სამუშაოზე დაფუძნებული სწავლების ფორმით განხორციელების უფლება.

აღსანიშნავია, რომ წარმოდგენილი სასწავლო საწარმოს სტატუსის მოპოვების წესი განხილული უნდა იქნას „პროფესიული საგანმანათლებლო პროგრამის/მოკლე ციკლის საგანმანათლებლო პროგრამის/პროფესიული მომზადების პროგრამის/პროფესიული გადამზადების პროგრამის სამუშაოზე დაფუძნებული სწავლების ფორმით განხორციელების წესისა და პირობების დამტკიცების შესახებ“ საქართველოს მთავრობის დადგენილებასთან ერთად, რომლითაც განისაზღვრება პროგრამების სამუშაოზე დაფუძნებული სწავლებით განხორციელების წესი და პირობები. აღნიშნული დადგენილებით განსაზღვრულია, რომ სასწავლო საწარმოს სტატუსის მოპოვება აუცილებელია მხოლოდ იმ პროფესიული და მოკლე ციკლის საგანმანათლებლო პროგრამებისთვის, რომლებიც დუალური სახით განხორციელდება.

წარმოდგენილი პროექტით განისაზღვრება იმ პირების ჩამონათვალი, რომლებიც უფლებამოსილნი არიან გააკეთონ განაცხადი სასწავლო საწარმოს სტატუსის მოპოვების მიზნით. დგინდება ასევე სასწავლო საწარმოს სტატუსის მოპოვების განაცხადის განხილვაზე უფლებამოსილი ორგანოები, რომელსაც წარმოადგენს „პროფესიული საგანმანათლებლო პროგრამის/მოკლე ციკლის საგანმანათლებლო პროგრამის/პროფესიული მომზადების პროგრამის/პროფესიული გადამზადების პროგრამის სამუშაოზე დაფუძნებული სწავლების ფორმით განხორციელების წესისა და პირობების დამტკიცების შესახებ“ საქართველოს მთავრობის დადგენილების შესაბამისად,მაკოორდინირებელი უწყების მიერ სტატუსმინიჭებული დარგობრივი უნარების ორგანიზაცია. ამავე დადგენილებითვე განისაზღვრება დარგობრივი უნარების ორგანიზაციისთვის აღნიშნული სტატუსის მინიჭების წესი და პირობები.

წარმოდგენილი პროექტით დგინდება დარგობრივი უნარების ორგანიზაციის მიერ სასწავლო საწარმოს სტატუსის მინიჭების თაობაზე განაცხადის განხილვის და გადაწყვეტილების მიღების კონკრეტული პროცედურა.

დადგენილების პროექტით და მისი დანართით განისაზღვრება სასწავლო საწარმოს სტატუსის მოპოვების სტანდარტები რომლითაც დადგენილია მოთხოვნები, რომლებსაც პროგრამის დუალური სწავლებით განხორციელების მიზნებისთვის უნდა აკმაყოფილებდეს სტატუსის მაძიებელი. დადგენილების პროექტით ასევე დგინდება დარგობრივი უნარების ორგანიზაციის უფლებამოსილება დაადგინოს დამატებითი დარგობრივი კრიტერიუმები, რომელთა დაკმაყოფილებაც დადგენილებით განსაზღვრულ სტანდარტებთან ერთად აუცილებელიიქნება სასწავლო საწარმოს სტატუსის მოსაპოვებლად.

დადგენილების პროექტით ასევე განსაზღვრულია სასწავლო საწარმოს ანგარიშვალდებულებასთან და მის მიერ ინფორმაციის გაცემასთან დაკავშირებული ნორმები, ასევე დარგობრივი უნარების ორგანიზაციის მიერ სასწავლო საწარმოს მიერ სტანდარტების შესრულებისა და პროგრამის განხორციელების პროცესის მონიტორინგის ზოგადი წესი.

გარდამავალი დებულებებით განსაზღვრულია ვადები, რომლის ფარგლებში უნდა მოხდეს პროექტით გათვალისწინებული ელექტრონული სისტემის შექმნა და სამართლებრივი აქტების შემუშავება.

**დადგენილების პროექტის მიღებით გამოწვეული საფინანსო-ეკონომიკური შედეგების გაანგარიშება**

დადგენილების პროექტის მიღება არ იქონიებს გავლენას ბიუჯეტის საშემოსავლო და ხარჯვით ნაწილებზე.

დადგენილების პროექტის მიღება არ ითვალისწინებს სახელმწიფოს მიერ ახალი ფინანსური ვალდებულებების აღებას.

**დადგენილების პროექტის მოსალოდნელი შედეგები**

წარმოდგენილი დადგენილების პროექტის მიღების შემდეგ პროფესიული და მოკლე ციკლის საგანმანათლებლო პროგრამების დუალური სწავლებით განხორციელების პროცესში კერძო საწარმოების ჩართვა შესაძლებელი იქნება მხოლოდ სასწავლო საწარმოს სტატუსის მოპოვების შემთხვევაში.

**დადგენილების პროექტის განხორციელების ვადები**

დადგენილების პროექტით გათვალისწინებული ღონისძიებები განხორციელდება 2020-2021 წლების განმავლობაში.

**დადგენილების პროექტის ავტორი და წარმდგენი**

დადგენილების პროექტის ავტორი და წარმდგენია საქართველოს განათლების, მეცნიერების, კულტურისა და სპორტის სამინისტრო.